Stanovnici zagrebačkog naselja Petruševec u četvrtak su blokirali zgradu u koju se trebalo useliti 29 socijalno ugroženih romskih obitelji, a interventna policija privela je deset osoba, dok je jedna odvezena u bolnicu. Policijska uprava zagrebačka (PUZ) Hini je potvrdila kako je interventna policija privela 10 građana jer su drugima onemogućili pristup stanovima koje su dobili na korištenje, a ulazak u stanove nisu dozvolili niti nadležnim osobama iz ureda Grada Zagreba. Policijsko postupanje još uvijek je u tijeku.

Djelatnici Hitne pomoći rekli su Hini da su tijekom prosvjeda pregledali tri osobe, dok je jednoj pozlilo te je odvezena u bolnicu. Stanovnici Petruševca protiv odluke Grada Zagreba o useljenju 29 socijalno ugroženih romskih obitelji prosvjedovali su i u ožujku ove godine, kada je zagrebački gradonačelnik Milan Bandić izjavio da će se u zgrade useliti socijalno ugrožene obitelji.

Privođenja u Petruševcu! Stanovnici blokiraju ulaz u kompleks u koji gradonačelnik planira useliti 30-ak romskih obitelji. Hitna intervenirala nekoliko puta! @N1infoZG #n1info pic.twitter.com/5HVkmq8AK9 — Ivana Kopčić (@IvanaKopcic) June 27, 2019

‘Problem je zgrada, a ne Romi’

Vijećnik Mjesnog odbora Petruševec Kristijan Rašić, koji se danas pridružio prosvjednicima, ranije nam je rekao kako se prosvjednici ne planiraju maknuti ni pod cijenu toga da svi budu uhićeni. „Ovdje ima 70 ili 80 ljudi koji sjede na stepenicama i neće se maknuti. Spremni smo tu biti 10, 15 dana, ili koliko će već trebati da se situacija riješi”, rekao nam Rašić dok su se oko njega mogli čuti bijesni povisi ljudi koji su odbijali poslušati naredbe policije.

Na pitanje u čemu je konkretno problem, gospodin Rašić kaže nam ovako: „Kao prvo, notorna je laž to da se bunimo zato što ovamo žele preseliti Rome. To nema veze ni sa čijom nacionalnošću i želim da to odmah bude jasno”, kaže Rašić. „Ovdje smo se okupili zbog dva problema. Prvo, grad ovamo planira doseliti obitelji slabijeg imovinskog stanja, a mi to ne želimo, ne želimo da se Novi Petruševec pretvori u geto. I drugo, ova zgrada uopće nije namijenjena stanovanju ljudi. To su poslovni uredi, neprimjereni za stanovanje. Ma prostor je neprimjeren i za urede jer je to jedna hala koju su samo pregradili tako da dobiju urede”, bijesan je Rašić.

Obećan je tehnološki park

Priča nam kako je zgrada kupljena prije dvadesetak godina, a stanovnicima Novog Petruševca je rečeno da će u nju biti smješten Tehnološki park. To je izazvalo oduševljenje, priča Rašić, koje se s godinama pretvorilo u ogorčenost. „Kada je prošle godine zgrada renovirana ponovo smo se ponadali, sve dok nismo čuli da grad namjerava useliti socijalne slučajeve”, kaže.

Veliki problem je, kaže, i stanje u kojem se zgrada trenutno nalazi. „Osim što nema nikakve dozvole, izgleda kao da će se svakog trenutka srušiti”, kaže Rašić. „Prema mojim informacijama, na kozmetička uređenja su potrošena tri i pol milijuna kuna, a nije se napravilo ništa. Popucali beton, nema protupožarnih stepenica, jedino grijanje u tim nazovi stanovima su po dva električna radijatora… Tu ne može živjeti nitko, a kamo li ne 200 ljudi koje grad ovamo namjerava useliti.”

Ne želi stan u Petruševcu

Svoju stranu priče je Telegramovom reporteru Andreju Dimitrijeviću ispričala i jedna od nesuđenih stanarki zgrade koju su danas blokirali građani. Tina Premužić je majka troje djece, od kojih je jedno s invaliditetom trećeg stupnja, zbog čega se nakon poroda nije mogla vratiti na posao. Suprug joj povremeno radi kao čuvar, a ona ima prihod majke odgojiteljice, što im je bilo dovoljno za plaćanje stanarine i potrebe djece. Nakon 18 godina podstanarstva zatražili su gradski stan. Gospođa Premužić priča kako je u ponedjeljak doznala da će dobiti stan u Novom Petruševcu pa ga je otišla došla vidjeti.

„Ni sama ne znam kako sam s curicom od 12 godina došla do zgrade u Petruševcu. To je zgrada s popucanim zajedničkim balkonima, uredska zgrada oko koje je sve zapušteno”, kaže Tina Premužić koju su dodatno preplašili radnici koje je susrela pokraj zgrade. „Rekli su mi da dolazimo u pakao”, priča, zabrinuta zbog mogućeg sukoba sa stanovnicima Petruševca koji je tamo, jasno joj je, ne žele.

„Osim toga, nema ni dućana, trava je do koljena tako da nemam gdje odvesti djecu na igranje, pruga je tik uz zgradu, i sve to je dovoljno da mogu reći da moja djeca tu neće provesti ni sekunde”, ogorčena je gospođa Premužić. Kaže da su joj iz Grada rekli da neće imati pravo predati novu molbu za stan ako ovo rješenje odbije, ali i dalje je odlučna u namjeri da se ne preseli u Novi Petruševec.